PREDKLADACIA SPRÁVA


[bookmark: _Hlk221872420]Ministerstvo financií Slovenskej republiky predkladá v súlade s Plánom legislatívnych úloh vlády Slovenskej republiky na rok 2026 návrh zákona, ktorým sa mení a dopĺňa zákon č. 530/2011 Z. z. o spotrebnej dani z alkoholických nápojov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Hlavným dôvodom vypracovania predkladaného návrhu zákona je zlepšenie podnikateľského  prostredia a zefektívnenie výkonu správy dane v nadväznosti na podnety z aplikačnej praxe. Vzhľadom na to, že jednotlivé právne úpravy spotrebných daní sú postavené na rovnakých systémových princípoch a mechanizmoch správy dane, ako aj obdobných inštitútoch fungovania, je potrebné vykonať úpravy aj vybraných zákonov o spotrebných daniach, a to zákona č. 98/2004 Z. z. o spotrebnej dani z minerálneho oleja v znení neskorších predpisov, zákona č. 106/2004 Z. z. o spotrebnej dani z tabakových výrobkov v znení neskorších predpisov a zákona č. 609/2007 Z. z. o spotrebnej dani z elektriny, uhlia a zemného plynu v znení neskorších predpisov.

[bookmark: _Hlk221877525]Cieľom návrhu zákona je:

· realizovať úpravy zamerané na skvalitnenie zákonných mechanizmov, ako aj na spresnenie práv a povinností jednotlivých subjektov vyplývajúce zo zistení a poznatkov z aplikačnej praxe,
· vytvoriť právnu istotu pre daňové subjekty i správcu dane spresnením požadovaných povinností a postupov,
· spresniť kompetencie správcu dane pri zabezpečovaní, zaistení a likvidácii tovaru (predmetu dane), ktorý prepadol v prospech štátu,
· zefektívniť výkon daňového dozoru v prípade trvalej prítomnosti správcu dane v daňovom sklade,
· spresniť práva a povinností právnických osôb a fyzických osôb v oblasti výroby, spracovania, prijímania, odosielania a skladovania vína,
· v nadväznosti na podnety z aplikačnej praxe, legislatívno-technická úprava niektorých ustanovení zákonov,
· na úpravu v zákonoch o spotrebných daniach súvisiacu so zabezpečením, zaistením a následným zničením predmetov spotrebnej dane nadväzuje novela zákona o dani z príjmov (obstarávacia cena predmetu spotrebnej dane sa bude považovať za nedaňový výdavok) a zároveň sa nastavuje mechanizmus asignácie dane rodičom pri spätnom priznávaní dôchodkov.


Návrh zákona bol predmetom medzirezortného pripomienkovaného konania, ktorého výsledky sú uvedené vo vyhodnotení pripomienkového konania. Návrh zákona sa predkladá bez rozporov a bez odchýlok od schváleného legislatívneho zámeru.

Návrh zákona sa netýka pôsobnosti miestnej územnej samosprávy, z tohto dôvodu nie je potrebné vyjadrovať sa k súladu návrhu s Európskou chartou miestnej samosprávy.

